И. Одар "Таргылтыш"

I глава

Кол кучаш каят

Яра кеҥеж. Оролпӧрт. Орол Онисим эҥырым ямдыла. Таче изарня. Андрий обед жапыште Ервӱд тӱрыш кайышашлык.

Онисим шкет еҥ. Ынде кум ий лиеш ороллан шога. Изижат-кугужат тудым палат, шке ешеш шотлат. Кочкаш тудо черет дене пӧрт еда коштеш. Пайрем годым уна семын ончат: лапаш гай лиймешкыже йӱктат. Тыглай кечынже озажлан мо — Онисимланат тудак. Онисим ок кычалтыл. Йӱдым уремым орола. Вор лӱдыкташ оролоҥам перкала. Онисим ӱлыл мучаште гын, воржо оҥа йӱкым колешат, кӱшыл мучашке кӱза. Адак кӱшыл мучаште перкалыгыч шокта гын, воржо ӱлыл мучашке вола. Ваш-ваш нигунамат огыт аптыране. Оза-влакат кылтик-кылтик перкалымым колытат, ласканрак малат. Кечывал марте Онисим каналта. Варажым, кынелешат, йыдалым ышта.